কলকাতার একটি বেসরকারি ইঞ্জিনিয়ারিং সংস্থাকে গেট তৈরির বরাত দেওয়া হয়েছিল৷ ওই সংস্থার এক কর্ণধার অভিজিৎ সিন্‌হা বলেন, ‘নতুন গেট তৈরি করা খুব একটা সহজ কাজ ছিল না৷ ক্ষতিগ্রস্ত লকগেটটি ১৯৫৫ সালে তৈরি। সেই সময়ের যন্ত্রাংশ এখন পাওয়া যায় না৷ কিন্তু সেই সময়ের নকশা মেনেই নতুন গেট তৈরি করা হয়েছে৷’ গেটের প্রযুক্তিগত বিষয় বলতে গিয়ে অভিজিৎ বলেন, ‘আমাদের মাথায় রাখতে হয়েছে গেটের ওজন যেন সঠিক থাকে৷ ওজন একটু বেশি হয়ে গেলে পুরোনো কাঠামো গেটটিকে ধরে রাখতে পারবে না৷ সব থেকে গুরুত্বপূর্ণ বিষয়, গেটের ওজন বেশি হয়ে গেলে যে মেশিন লকগেটের ওঠা-নামা নিয়ন্ত্রণ করে তা কাজ করবে না৷ সব দিক দেখে শুনে আমাদের কাজ করতে হয়েছে৷’